b'\n_START_ARTICLE_\nSony DSLR-A700\n_START_SECTION_\nYpatyb\xc4\x97s\n_START_PARAGRAPH_\nFotoaparatas sukurtas nesivaikant svorio ma\xc5\xbeinimo mad\xc5\xb3\xc2\xa0\xe2\x80\x93 jis n\xc4\x97ra nei ma\xc5\xbeas, nei lengvas. Svoris 690 g (768 g su akumuliatoriumi). Korpuso karkasas metalinis, pagamintas naudojant aliuminio ir magnio lydinio kombinacij\xc4\x85, o pats fotoaparatas turi \xc4\xafdiegt\xc4\x85 apsaug\xc4\x85 nuo dulki\xc5\xb3 bei dr\xc4\x97gm\xc4\x97s, paprastai taikom\xc4\x85 auk\xc5\xa1tos klas\xc4\x97s DSLR modeliuose. Pagrindiniai valdymo mygtukai yra ne\xc4\xafprastai dideli, tad jis ypa\xc4\x8d patogus turintiems didesn\xc4\x99 pla\xc5\xa1tak\xc4\x85.\n_START_SECTION_\nTechnologija\n_START_PARAGRAPH_\nFotoaparato pagrindas\xc2\xa0\xe2\x80\x93 \xe2\x80\x9eExmor\xe2\x80\x9c kartos CMOS tipo APS-C dyd\xc5\xbeio matrica, suderinta su \xc5\xa1iam jutikliui pritaikytu vaizdo apdorojimo procesoriumi \xe2\x80\x9eBionz\xe2\x80\x9c suma\xc5\xbeina skaitmeninio signalo trikd\xc5\xbeius bei paspartina vaizdo \xc4\xafra\xc5\xa1ym\xc4\x85. Tod\xc4\x97l \xc5\xa1io fotoaparato didelis ISO jautrumas\xc2\xa0\xe2\x80\x93 iki 6400, o fotografavimo sparta\xc2\xa0\xe2\x80\x93 5 kadr\xc5\xb3 per sekund\xc4\x99. Gaminant optin\xc4\xaf vaizdo ie\xc5\xa1kikl\xc4\xaf naudota \xe2\x80\x9eacute matte\xe2\x80\x9c technologija, taikoma ir auk\xc5\xa1tos klas\xc4\x97s vidutinio formato \xe2\x80\x9eHasselblad\xe2\x80\x9c fotoaparat\xc5\xb3 vaizdo ie\xc5\xa1kikliuose. Tod\xc4\x97l fokuse esantys objektai geriau i\xc5\xa1siskiria i\xc5\xa1 periferijos, kuri matoma kaip per matin\xc4\xaf stikl\xc4\x85.\n_START_SECTION_\nValdymas\n_START_PARAGRAPH_\nEsminiams parametrams keisti skirti valdymo \xc4\xafrankiai yra ant kameros korpuso. B\xc5\xabtiniausi\xc5\xb3 nuostat\xc5\xb3 (jautrumo, spalv\xc5\xb3 balanso, fotografavimo serijomis ar pavieniais kadrais, u\xc5\xbedelsto fotografavimo) perjungimas valdomas tam skirtais mygtukais mygtukais, o fotografavimo re\xc5\xbeim\xc5\xb3 P, A, S, M ir siu\xc5\xbeetin\xc4\x97s programos\xc2\xa0\xe2\x80\x93 mechaniniu ratuku. Fokusavimo re\xc5\xbeimo perjungimo mygtukas\xc2\xa0\xe2\x80\x93 \xc5\xa1alia objektyvo. Korpuso priekin\xc4\x97je dalyje \xc4\xafrengtas ry\xc5\xa1kumo gylio per\xc5\xbei\xc5\xabros mygtukas. Pastarasis gali b\xc5\xabti perprogramuotas naudoti kita paskirtimi\xc2\xa0\xe2\x80\x93 sufokusavus norint pakeisti kadravim\xc4\x85. Tai vienas pirm\xc5\xb3j\xc5\xb3 fotoaparat\xc5\xb3, turin\xc4\x8di\xc5\xb3 skaitmenin\xc4\x99 HDMI i\xc5\xa1vest\xc4\xaf, tad j\xc4\xaf galima tiesiogiai jungti prie bet kokio \xe2\x80\x9eHD-Ready\xe2\x80\x9c televizoriaus ar ekrano. Fotografavimo metu skyst\xc5\xb3j\xc5\xb3 kristal\xc5\xb3 monitoriuje (LCD) rodomi pagrindiniai parametrai. Pakreipus fotoaparat\xc4\x85 vertikaliam kadrui, visa informacija automati\xc5\xa1kai pakreipiama vertikaliam \xc5\xbei\xc5\xabr\xc4\x97jimui. Fotoaparatui tinka bet kuris Sony bei Minolta objektyvas.\n_START_SECTION_\n\xc5\xa0altiniai\n_START_PARAGRAPH_\nSony A-700\xc2\xa0\xe2\x80\x93 lemtingas pos\xc5\xabkis. \xe2\x80\x9eFoto\xe2\x80\x9c, 2007 gruodis\xc2\xa0\xe2\x80\x93 2008 sausis, Nr 2, p. 38'